ইম্ফাল, অক্টোবর ১৪: ৫ শুবা মীতৈ চনু ২০২২ পাঙথোক্লগনি হায়না ওর্গানাইজিং কম্মিটিগী মায়কৈদগী থম্লক্লি।  ঙসি মণিপুর প্রেস ক্লাবতা পাঙথোকখিবা পাউমীশিংগা উনবা অমদা ওর্গানাইজিং কম্মিটিগী ৫শুবা মীতৈ চনু ২০২২ গী কনভেনর ৱাংখোম আনন্দ মীতৈনা হায় শকহেনবী চাংদম্নবা অসিগী ওদিসন অসি মণিপুরী জগোয় মরুপ লম্বোই খোংনাংখোংদা লৈবা লাক্লিবা নভেম্বর ৬ তা পাঙথোক্কনি।  ওদিসন য়াওনবগী ফোর্ম অসিনা মীতৈ চনু ফেসবুক পেজদা ফংগনি।
 ওদিসন অসিদগী পুন্না মী ২২ খনগনি।  মণিপুরগী মপান্দা তোঙান তোঙানবা মফমদা খুন্দারিবা মৈতৈশিংগী ওইনা ওদিসন য়াওদবীদা কন্টেষ্ট অসিবু য়াওহন্নবা মফম ৩ খাক্লগা থমগনি।  মীওই ২৫ খনগৎলগা তোঙান তোঙানবা ইভেন্ট খরা কালচারগা মরী লৈনবা ঐখোয়গা থদোক্নবা য়াদবশিং লাইফম চৎপা, চেঙখৈবা, নাচোম শেম্বা, চাক থোংবা, সিম্পোজিয়মনচিংবা পাঙথোক্লবা মতুংদা দিসেম্বর ১০ দা গ্রান্দ ফিনালে বোটতা পাঙথোক্কনি।  মীতৈ চনু টাইটেলদা লুপা ১,০০,০০০, সেকেন্দ রানারস আপতা লুপা ৫০,০০০, ফার্ষ্ট রানার আপতা লুপা ৭০,০০০ গী মনা লৈগনি হায়খি।
 মহাক্না মখা তানা ফোঙদোকখিবদা মীতৈ চনু অসি ২০১৬ তগী পাঙথোকপা হৌরকখিবা চাংয়েং অমনি।  মীতৈগী ষ্টেটিক কালচারেল ভেল্যু সিষ্টেম অদু মাঙখিদনবা হোৎনবদা মীয়ামদা এদুকেসন পীনবা পান্দমদা মেদিয়াম অমা ওইনা শিন লাংখিবা চনুশিংতগী ওইবা চাংয়েং অমনি।  ঙসিগী মালেম অসিদা অহোংবা কয়া উরে।  অহোংবা কয়া লাক্লবসু মীতৈশিংগী কোর ভেল্যু নৎত্রগা ষ্টেটিক কালচারেল ভেল্যুশিংগী মতিকশিং পুদুনা চৎপসু লেপত্রি।  পুদুনা চৎতবসু য়াদ্রি।
 ঐখোয়গী ষ্টেটিক ভেল্যুশিং কায়থখ্রবদি খুনাই অসি মাঙখিবগা মান্নৈ হায়না এলএসএসপিনা লৌরগা দাইনামিক ভেল্যুশিংগী কল্লবা শাফু কয়াদগী ঙাকথোকপনা মীতৈ ঐখোয়গী তৌদবা য়াদবা অমদি ওইরি হায়না লৌজৈ।  মীতৈগী ক্রোর ভেল্যুশিং মতম চুপ্পদা ঙাক্লিবসি মীতৈ নিঙোলশিংনা নুপাদগী খরা হেন্নগা ঙাক্লি।
 চাওখৎলবা থা য়ৌনা কানরবা মতম অসিদা অঙাং ইপান থাবদা য়াংকোক শীজিন্নবদি তোক্ত্রি, তোকপসু য়াদ্রি অদুবু ইনখৎলক্লিবা নৌনা য়ুম্বান লম্বীদা খোংদারক্লিবা নিঙোলশিংনা কৈথেলদগী য়াংকোক লৈবা হৈতবা কোঙ্গাই থেংনরি।  খুনাই অমা ওইরকপগুম উরকপসিদা মরুওইখ্রবা ফুরুপকী লিক্লমশিং মুৎখিগদ্রা পাখৎচবা ফাওরকপদুনা ইথিল পীরগা কন্টেষ্ট অসি খরগী মখৈদি ইনখৎলক্লিবী কয়াদা খঙহনবা ঙমগনি হায়না খঞ্জরগা পাঙথোকপনি।  ময়ামনসু শৌগৎ পীদুনা ঐখোয়গী ইনাৎ, লাইনিং কয়াবু য়োখৎমিন্নসি অমদি শরুক য়াবীয়ু হায়না ফোঙদোকখি।
 ফর্মগী দমক মখাগী লিংক অসিদা ফংগনি। 